



|  |
| --- |
| **Opis projektu** |

|  |  |
| --- | --- |
| **Názov projektu:** | Podpora pracovných príležitostí pre UoZ |
| **Žiadateľ o NFP:** | Ústredie práce, sociálnych vecí a rodiny |
| **Dĺžka realizácie aktivít projektu**  **(od-do):** | 01/2015 - 11/2015 |



Programové obdobie 2007 – 2013

**Matica projektu**

|  |  |  |  |
| --- | --- | --- | --- |
| Celkový cieľ | Objektívne overiteľný ukazovateľ | Zdroje overenia |  |
| Zlepšenie postavenia uchádzačov o zamestnanie (UoZ) a znevýhodnených uchádzačov o zamestnanie (ZUoZ) na trhu práce. | Počet osôb cieľovej skupiny zapojených do projektu - spolu | priebežná monitorovacia správa,  výstupy ITMS. |  |
| Špecifický cieľ resp. ciele | Objektívne overiteľné ukazovatele | Zdroje overenia | Predpoklady |
| Podpora zamestnanosti a znižovanie nezamestnanosti  Zlepšenie kvality poskytovaných služieb verejnými službami zamestnanosti, realizáciou aktivít zameraných na zlepšenie prístupu k informáciám.  Zefektívnenie spôsobu informovanosti a obsadzovania voľných pracovných miest | Počet úspešne umiestnených UoZ - muži  Počet úspešne umiestnených UoZ - ženy | správy z vykonanej kontroly,  záverečná monitorovacia správa po ukončení realizácie aktivít projektu. |  |
| Výsledky projektu | Objektívne overiteľné ukazovatele | Zdroje overenia | Predpoklady |
| Zmierňované regionálne disproporcie.  Zvýšená zamestnateľnosť UoZ | Počet osôb cieľovej skupiny zapojených do projektu - spolu  Počet osôb cieľovej skupiny zapojených do podporených projektov – muži  Počet osôb cieľovej skupiny zapojených do podporených projektov –ženy  Počet úspešne umiestnených UoZ | evidencia návštevníkov – náramky  Informačný systém služieb zamestnanosti  dotazníky  priebežná monitorovacia správa,  výstupy ITMS,  správy z vykonanej kontroly,  záverečná monitorovacia správa po ukončení realizácie aktivít projektu. | Zrealizované výberové konania UoZ a znevýhodnených UoZ pre zamestnávateľské subjekty.  Začatie realizácie projektu v stanovenom termíne.  Splnenie podmienok stanovených projektom pri podpore tvorby pracovných miest. |
| Aktivity | Prostriedky | Náklady | Predpoklady |
| 1. Veľtrh práce  2. Poradenstvo a sprostredkovanie zamestnania do zahraničia  Podporné aktivity:  Riadenie projektu  Publicita a informovanosť | Hlavné aktivity (priame oprávnené výdavky) 668 012,91 €  Podporné aktivity (nepriame oprávnené výdavky) 15 030,29 € | Oprávnené výdavky celkom  **683 043,20 €** | Plnenie časového harmonogramu realizácie projektu  Úspešné výberové konania pre UoZ a znevýhodnených UoZ,  Úspešne zrealizované verejné obstarávanie na podporné aktivity projektu. |
|  |  |  | Celkový predpoklad |
|  |  |  | Záujem cieľovej skupiny zamestnať sa a zvýšiť svoju úroveň pracovných zručností prostredníctvom tohto národného projektu. |

**Zoznam použitých skratiek**

ZoZ – záujemca o zamestnanie

UoZ – uchádzač o zamestnanie

ZUoZ – znevýhodnený uchádzač o zamestnanie

ústredie – Ústredie práce, sociálnych vecí a rodiny

úrad/úrady – úrad/úrady práce, sociálnych vecí a rodiny

AOTP – aktívne opatrenia na trhu práce

ESF – Európsky sociálny fond

EÚ – Európska únia

EURES – Európske služby zamestnanosti

MPSVR SR – Ministerstvo práce, sociálnych vecí a rodiny Slovenskej republiky

NFP – nenávratný finančný príspevok

NP – národný projekt

RO – riadiaci orgán

SR – Slovenská republika

VSZ – verejné služby zamestnanosti

**Východiskový a očakávaný stav**

VÝCHODISKOVÁ SITUÁCIA

Situácia na trhu práce v SR je dlhodobo charakterizovaná vysokou mierou nezamestnanosti ako aj vysokým podielom znevýhodnených uchádzačov o zamestnanie (ZUoZ) – takmer 90%. Podľa štatistických zisťovaní ústredia bola v decembri 2014 miera evidovanej nezamestnanosti 12,29%, pričom v dvanástich okresoch jej hodnota presiahla 20 %.

Medzi najviac ohrozené skupiny patria predovšetkým mladí absolventi, kde je miera nezamestnanosti mladých omnoho väčšia ako nezamestnanosť ostatných vekových skupín. Osoby vo veku od 15 do 29 rokov v súčasnosti tvoria viac ako 31,25% z celkového počtu uchádzačov o zamestnanie a teda od roku 2008, kedy bola táto miera na úrovni 19%, sa zvýšil ich počet významným spôsobom. Z prieskumu Ministerstva školstva SR vyplýva, že vo vyštudovanom vysokoškolskom odbore nikdy nepracovalo 46% absolventov a 20% pracujúcich absolventov titul podľa ich vlastného vyjadrenia ani nepotrebuje.

Počet vysokoškolsky kvalifikovaných ľudí na pracovnom trhu porastie v nasledujúcich desiatich rokoch naďalej rýchlejšie ako počet tejto kvalifikácii zodpovedajúcich pracovných miest. Už dnes je počet miest vyžadujúcich vysokoškolskú kvalifikáciu asi o 67 tisíc nižší ako počet ľudí s vysokoškolskou kvalifikáciou. To prináša samozrejme aj tlak na obsadzovanie miest s nižšou požadovanou kvalifikáciou absolventmi vysokých škôl.

Pre ilustráciu uvádzame v Tabuľke 1 základné ukazovatele trhu práce podľa štatistických údajov ústredia.

*Tabuľka 1 Základné ukazovatele trhu práce k 31.12.2014*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Ukazovateľ | SR | v tom kraje | | | | | | |
| TT | TN | NR | ZA | BB | PO | KE |
| Stav ZUoZ ku koncu sledovaného mesiaca | 336 063 | 21 930 | 27 297 | 38 903 | 35 987 | 58 838 | 72 828 | 62 562 |
| Stav UoZ ku koncu sledovaného mesiaca | 374 018 | 26 025 | 31 786 | 43 974 | 40 533 | 63 478 | 78 722 | 68 072 |
| Miera evidovanej nezamestnanosti (v %) | 12,29 | 8,03 | 9,56 | 11,21 | 10,91 | 17,22 | 17,45 | 15,92 |

*Zdroj: ústredie*

V rámci jednotlivých územných krajov sú výrazné regionálne rozdiely ekonomického potenciálu, ktoré majú za následok diferencovanú mieru nezamestnanosti a nedostatok pracovných príležitostí. Dlhodobá nezamestnanosť na Slovensku je koncentrovaná, najvyššia je v južných okresoch stredného Slovenska a na východe východného Slovenska. Nedostatok pracovných príležitostí ovplyvňuje možnosť získania pracovných skúseností potrebných pre uplatnenie sa na trhu práce.

Vzhľadom na takúto koncentráciu dlhodobej nezamestnanosti je potrebné výrazne vyrovnávať jej regionálny nesúlad. Primeraná kombinácia lokálnych rozvojových impulzov a migrácie umožní dlhodobo udržateľné riešenie problému dlhodobej nezamestnanosti.

Hlavným východiskovým a strategickým dokumentom EÚ s najvyššou relevanciou k danej téme je Európa 2020 - Stratégia na zabezpečenie inteligentného, udržateľného a inkluzívneho rastu.

Pre Slovenskú republiku boli vytýčené špecifické ciele z oblasti inkluzívneho rastu - do roku 2020 zvýšiť mieru zamestnanosti na 72% (zo súčasných 65%, celá EÚ má cieľ 75%) Druhým cieľom je znížiť počet osôb ohrozených chudobou alebo sociálnym vylúčením o 170 tisíc osôb (zo súčasného 1,06 milióna osôb). Ďalšie ciele sa týkajú vzdelávania.

Na dosiahnutie týchto cieľov vydala Európska komisia špecifické odporúčania. Tieto Slovensko bližšie rozpísalo v  Národnom programe reforiem a  Programe stability Slovenskej republiky na roky 2011 až 2014, na čo komisia vydala Posúdenie národného programu reforiem a programu stability Slovenska na rok 2011. Slovensko sa v  Národnom programe reforiem z apríla 2011 zaviazalo prijať niekoľko opatrení. Jedným z nich je "Zabezpečiť plné využitie potenciálu pracovnej sily hospodárstva, zameraním sa na dlhodobo nezamestnaných a marginalizované skupiny." Slovenská republika bude uvedené ciele plniť aj prostredníctvom Celoštátnej stratégie rodovej rovnosti a Akčného plánu rodovej rovnosti na roky 2014 - 2019 (schválených vládou SR na zasadnutí 20.11.2014 unesením č. 574/2014).

**Cieľová skupina projektu** (v súlade s Programovým manuálom OP ZaSI):

* uchádzači o zamestnanie,
* znevýhodnení uchádzači o zamestnanie,
* záujemcovia o zamestnanie,
* študenti a absolventi stredných a vysokých škôl,
* zamestnávatelia
* štátni poskytovatelia služieb zamestnanosti,
* neštátni poskytovatelia služieb zamestnanosti (napr. agentúry, vzdelávacie a poradenské inštitúcie),
* zamestnanci verejných služieb zamestnanosti,
* zamestnanci neštátnych služieb zamestnanosti.

**Potreby cieľovej skupiny**

Základnou potrebou prvej časti cieľovej skupiny, ktorú tvoria uchádzači o zamestnanie, znevýhodnení uchádzači o zamestnanie, záujemcovia o zamestnanie, študenti a absolventi stredných a vysokých škôl je zlepšenie svojho aktuálneho postavenie na trhu práce, napríklad prostredníctvom získavania informácií o trhu práce a voľných pracovných miestach, možnosti zabezpečenia vzdelávania a prípravy pre trh práce, organizovania stretnutí so zamestnávateľmi a podobne. V rámci tejto cieľovej skupiny je potrebné špecificky vyzdvihnúť predovšetkým potreby niektorých ZUoZ, kvôli ich vysokému percentuálnemu podielu v rámci UoZ:

Skupina dlhodobo nezamestnaných – je vo veľkej miere tvorená nízko kvalifikovanými nezamestnanými, často s malými alebo žiadnymi pracovnými skúsenosťami, preto je ťažšie uplatniteľná na TP. ZUoZ, ktorí sú dlhodobo bez práce, často krát strácajú motiváciu hľadať si pracovné miesto a pod vplyvom tejto skutočnosti mnohokrát strácajú pracovné návyky a zručnosti, ktoré sú pre uplatnenie sa na TP nevyhnutné. Čím dlhšie sú totiž ľudia nezamestnaní, tým majú menšiu nádej na opätovné zaradenie sa do pracovného procesu.

V prípade mladých nezamestnaných vo veku do 29 rokov, často nastáva problém z dôvodu nedostatku praktických skúseností. Zamestnávatelia vyhľadávajú pracovníkov s niekoľko ročnou praxou, ktorú mladý človek nemá kde nadobudnúť. Problém nastáva aj u mladých ľudí, ktorých požiadavky resp. nároky na zamestnanie sú neadekvátne v porovnaní s ponukou na trhu práce, častá neochota prijímať aj nižšie ohodnotené pracovné pozície, čo spôsobuje ich zotrvanie na úrade práce. Zamestnávatelia sa obávajú pracovnej nestability mladých ľudí, ako aj prípadných materských či rodičovských dovoleniek. Čiastočne zohráva úlohu aj rezort školstva, nakoľko nenapĺňa potreby trhu práce. Nie je dostatočná kompatibilita medzi dopytom na trhu práce a poskytovaním vzdelávacích programov na stredných a vysokých školách.

V prípade ZUoZ vo veku nad 50 rokov je často vyskytujúca sa problematika adaptácie na nové pracovné miesto, ťažko sa prispôsobujú novým pracovným podmienkam a zvyšujúcim sa požiadavkám zamestnávateľov. Z pohľadu zamestnávateľov je prijatie takého uchádzača do zamestnania často sprevádzané obavami či vyšší vek, resp. schopnosť adaptability neovplyvnia adekvátne vykonávanie pracovných povinností.

Základnou potrebou druhej časti cieľovej skupiny, ktorú tvoria zamestnávatelia, štátni a neštátni poskytovatelia služieb zamestnanosti a ich zamestnanci, je v prípade zamestnávateľov získanie vhodných zamestnancov na voľné pracovné pozície alebo v prípade poskytovateľov služieb zamestnanosti naplnenie databáz vhodnými uchádzačmi alebo záujemcami o zamestnanie za účelom ich budúceho umiestnenia na trhu práce v krajinách EÚ/EHP. Taktiež je potrebné budovaním kontaktov, sieťovaním a získavaním nových znalostí zvyšovať efektivitu práce v uvedených organizáciách, čo vytvára synergický efekt s cieľom ľahšieho a cielenejšieho umiestňovania uchádzačov a záujemcov o prácu v zahraničí.

OČAKÁVANÁ SITUÁCIA PO SKONČENÍ REALIZÁCIE PROJEKTU

Cieľom je poskytovanie kvalitných a adresných služieb zamestnanosti, motivácia uchádzačov o zamestnanie, ale aj ostatných klientov a to zamestnávateľov k aktívnej spolupráci s úradmi práce, sociálnych vecí a rodiny (ďalej „úrad“) v oblasti sprostredkovania zamestnania, a to nielen prezentovaním ponúk voľných pracovných miest (ďalej „VPM“), ale aj možnosťou priameho výberu vhodných zamestnancov z radov zúčastnených klientov z cieľových skupín.

Ústredie práce, sociálnych vecí a rodiny zrealizovalo aj v predchádzajúcich v rokoch Veľtrh práce Job Expo, a European Job Days preto je vhodné naviazať na úspešnú tradíciu, vychádzajúc z pozitívnych ohlasov účastníkov veľtrhov práce ako aj mierneho poklesu nezamestnanosti v súvislosti s ich realizáciou.

Realizáciou aktivít projektu, vytvorením priaznivejšieho prostredia pre partnerov na trhu práce a cieľové skupiny projektu hľadajúce si zamestnanie, ako aj zlepšením spolupráce s partnermi na trhu práce, sa prispeje k zvýšeniu zamestnanosti a zamestnateľnosti, k zníženiu nezamestnanosti s dôrazom na dlhodobú nezamestnanosť.

**Výsledky a dopady realizácie projektu vyjadrené cez merateľné ukazovatele**

|  |  |  |  |  |  |  |
| --- | --- | --- | --- | --- | --- | --- |
| **Hodnoty merateľných ukazovateľov** | | | | | | |
| Typ | Názov | Merná jednotka | Východisková hodnota | Rok | Plánovaná hodnota | Rok |
| **Výsledok** | Počet osôb cieľovej skupiny zapojených do podporených projektov – spolu | Počet | 0 | 2015 | 31 115 | 2015 |
| Počet osôb cieľovej skupiny zapojených do podporených projektov – muži | Počet | 0 | 2015 | 18 669 | 2015 |
| Počet osôb cieľovej skupiny zapojených do podporených projektov –ženy | Počet | 0 | 2015 | 12 446 | 2015 |
| Počet úspešne umiestnených UoZ | Počet | 0 | 2015 | 1500 | 2015 |
| **Dopad** | Počet úspešne umiestnených UoZ - muži | Počet | 900 | 2015 | 900 | 2017 |
| Počet úspešne umiestnených UoZ - ženy | Počet | 600 | 2015 | 600 | 2017 |

Merateľné ukazovatele vychádzajú z predpokladov pre primárnu cieľovú skupinu. Pomer mužov a žien a celkové hodnoty merateľných ukazovateľov boli stanovené na základe historických údajov, skúseností, poznatkov a výsledkov z minulých rokov.

**Realizácia projektu prispeje najmä k:**

* osvojeniu pracovných návykov UoZ a ZUoZ,
* obnove pracovných návykov ZUoZ,
* k zníženiu nezamestnanosti a zvýšeniu zamestnanosti na Slovensku
* prispeje ku zladeniu dopytu a ponuky na európskom trhu práce prostredníctvom poskytovania informácií, poradenstva a sprostredkovateľskej činnosti
* zlepšeniu života obyvateľov SR

**Spôsob realizácie projektu**

**Štruktúra projektu**

|  |  |  |  |  |  |
| --- | --- | --- | --- | --- | --- |
| Hlavné aktivity a podaktivity projektu | Začiatok hlavnej aktivity / podaktivity | Koniec hlavnej aktivity / podaktivity | Merateľný ukazovateľ výsledku | Merná jednotka | Počet jednotiek |
| 1. Veľtrh práce  2. Poradenstvo a sprostredkovanie zamestnania do zahraničia | 1/2015  1/2015 | 5/2015  11/2015 | Počet osôb cieľovej skupiny zapojených do podporených projektov– spolu  Počet osôb cieľovej skupiny zapojených do podporených projektov – muži  Počet osôb cieľovej skupiny zapojených do podporených projektov –ženy  Počet úspešne umiestnených UoZ  Počet osôb cieľovej skupiny zapojených do podporených projektov– spolu  Počet osôb cieľovej skupiny zapojených do podporených projektov – muži  Počet osôb cieľovej skupiny zapojených do podporených projektov –ženy  Počet úspešne umiestnených UoZ | počet  počet  počet  počet  počet  počet  počet  počet | 30 000  18 000  12 000  500  1115  669  446  1000 |

**Podrobný popis hlavných aktivít**

***Hlavná aktivita 1 – Veľtrh práce***

V rámci aktivity sa bude realizovať 2-dňová burza práce s celoslovenským zastúpením zamestnávateľov ako aj so zahraničnými zamestnávateľmi, na ktorej sa stretnú a vymenia si skúsenosti poskytovatelia v rámci verejných, ale aj neštátnych služieb zamestnanosti a sprostredkuje sa ponuka práce z celej Európy. Slovenská časť, v ktorej budú voľné pracovné miesta ponúkať slovenskí zamestnávatelia, sa bude konať pod názvom „Veľtrh práce – Job Expo 2015“ a medzinárodná časť, v ktorej budú voľné pracovné miesta ponúkať zahraniční zamestnávatelia, pod názvom „Európske dni pracovných príležitostí 2015“ resp. „European Job Days 2015“.

Cieľom aktivity je poskytnúť UoZ, záujemcom o zamestnanie, študentom, absolventom stredných a vysokých škôl, ako aj pracujúcim, ktorí si hľadajú iné zamestnanie, vhodné pracovné miesta, poradiť a poskytnúť im informácie o ďalších možnostiach zamestnania sa, resp. poskytnúť množstvo nových informácií, ktoré im pomôžu pri hľadaní uplatnenia sa na trhu práce.

Počas „Veľtrhu práce – Job Expo 2015“ bude pre návštevníkov pripravený bohatý sprievodný program, napr. budú prebiehať odborné semináre (prednášky, workshopy, panelová diskusia so zameraním ako si nájsť prácu, ako uspieť na prijímacom pohovore, ako zistiť, ktoré povolanie je to pravé, poradenstvo v oblasti pracovno-právnych vzťahov a pod.) a konzultácie, testovanie osobnostných/osobných predpokladov pre výkon konkrétneho povolania, testovanie jazykových znalostí, výmena skúseností s pozitívnym efektom na posilnenie verejných služieb zamestnanosti a prepojenie verejných a neštátnych služieb zamestnanosti. Semináre a ostatné sprievodné aktivity budú viesť bez nároku na honorár kvalifikovaní zástupcovia občianskych združení, neziskových organizácii, vystavovateľov a aj zamestnanci ústredia.

V rámci informačných a poradenských služieb zameraných na voľbu povolania študentov stredných škôl bude zabezpečený sprievodný program z oblasti kariérneho poradenstva.

Ako súčasť podujatia je plánovaná odborná konferencia, ktorá bude obsahovo zameraná na oblasť problematiky politiky zamestnanosti a trhu práce. Konferencia je určená pre odbornú verejnosť (vystavovateľov/zamestnávateľov, štátnych poskytovateľov služieb zamestnanosti, neštátnych poskytovateľov služieb zamestnanosti...).

European Job Days 2015 patrí k najvýznamnejším aktivitám siete EURES a predstavuje príležitosť pre uchádzačov o zamestnanie osobne sa stretnúť so širokým spektrom zamestnávateľov pod jednou strechou bez cestovania do zahraničia. Pravidelne sa prostredníctvom tohto podujatia zamestná veľký počet našich klientov. Na 2-dňovom podujatí sa stretnú zamestnávatelia z krajín EÚ/EHP, vybrané súkromné sprostredkovateľské agentúry, EURES poradcovia z krajín EÚ/EHP. Každý zamestnávateľ bude mať pridelený vlastný stánok. Vyhradený bude priestor aj na výberové pohovory pre jednotlivých zamestnávateľov.

Medzi kvantitatívne výstupy European Job Days 2015 budú zahrnuté počty ponúknutých pracovných miest, počet zúčastnených ako aj počet prísľubov do zamestnania a počet umiestnených klientov na európskom trhu práce. Očakáva sa veľký záujem širokej verejnosti, keďže situácia na slovenskom trhu práce nie je priaznivá.

Celá aktivita bude prezentovaná širokej verejnosti prostredníctvom mediálnej kampane v rozhlase a televízii – počas cca. 6 týždňov budú odvysielané spoty a čítané oznamy.

V rámci kvantitatívnych údajov sa bude sledovať počet vystavovateľov a počet ponúkaných VPM.

***Hlavná aktivita 2 - Poradenstvo a sprostredkovanie zamestnania do zahraničia***

Podaktivity :

2.1. Rakúsko - Nemecký Deň

Burza práce a informácií „Rakúsko – Nemecký Deň“ bude organizovaná už po štvrtýkrát Táto jednodňová aktivita býva organizovaná vždy na jeseň, kedy je zvýšený záujem zo strany zamestnávateľov predovšetkým o zamestnancov na sezónne práce do hotelových a reštauračných služieb.

Na burze budú EURES poradcovia a zamestnávatelia z Rakúska a Nemecka ponúkať voľné pracovné miesta z Rakúska a Nemecka z nedostatkových sektorov. Všetci budú mať počas jej priebehu priestor aj na prezentovanie aktuálnych informácií o životných a pracovných podmienkach a situácii na trhu práce v Nemecku a Rakúsku, ako aj realizáciu výberových pohovorov. Každý zamestnávateľ bude mať k dispozícii výstavný stánok. Súčasťou podujatia bude taktiež odborné poradenstvo z oblasti sociálneho a zdravotného zabezpečenia, ktoré budú poskytovať pozvané inštitúcie z Rakúska, Nemecka ako aj SR.

Cieľ aktivity: sprostredkovanie zamestnania resp. ponúknutie pracovných príležitostí z nedostatkových sektorov z Rakúska a Nemecka návštevníkom burzy, poskytnutie informácií o životných a pracovných podmienkach v Rakúsku a Nemecku.

Medzi sledované kvantitatívne údaje budú zahrnuté počty ponúknutých pracovných miest, počet návštevníkov, počet prísľubov do zamestnania a počet umiestnených klientov. V rámci podaktivity sa predpokladá zapojenie do projektu cca. 750 osôb z cieľovej skupiny.

2.2. Účasť na burzách práce a informácií

Počas roka sa v SR organizuje viacero podujatí s cieľom zvýšiť šancu zamestnať sa u uchádzačov o zamestnanie, napr. Akadémia & Vapac, Profesia days, Svet práce, Pohoda 2015, ProEduco&Projob atď. Tieto veľtrhy práce sú organizované inými subjektmi a EURES tu participuje v podobe výstavného stánku. Cieľom aktivity je informovať návštevníkov búrz práce o poskytovaných službách a možnostiach zamestnania v krajinách EÚ/EHP, ponúknuť prehľad voľných pracovných miest v EÚ/EHP návštevníkom, a budovať spoluprácu s vystavovateľmi. Na základe údajov z minulých rokov, uvedené podujatia spoločne navštívilo viac ako 70 000 návštevníkov. Návštevníci podujatí nie sú započítavaní do merateľných ukazovateľov projektu, nakoľko nie je možné dôveryhodne určiť koľko z nich reálne navštívi výstavné stánky EURES. Vzhľadom na vysoký počet návštevníkov podujatí by nesprávny odhad mohol mať za následky plnenie celkových ukazovateľov projektu.

Na týchto aktivitách sa EURES zúčastňuje pravidelne každoročne. Okrem spomínaných aktivít by EURES mal v nadchádzajúcom roku participovať aj na ďalších aktivitách napr. Národné dni kariéry.

2.3. Správa a rozvoj národnej web stránky EURES [www.eures.sk](http://www.eures.sk)

Národná web stránka je jedným z primárnych komunikačných kanálov EURES. Na základe údajov z minulého roka, web navštívilo priemerne viac ako 11 000 návštevníkov za mesiac. UoZ a všetci potenciálni klienti EURES majú mať prístup k službám EURES prostredníctvom národnej web stránky, preto je EURES povinná neustále zdokonaľovať funkcionality a požiadavky na web stránku.

V rámci aktivity sa počíta s pravidelnou údržbou web stránky, pravidelnými platbami za SMS notifikáciu, prostredníctvom ktorej sú zaregistrovaným klientom na web stránke doručované krátke SMS správy o významných aktivitách, ktoré budú organizované sieťou EURES ako aj o voľných pracovných miestach na základe spárovania ich životopisu s daným pracovným miestom.

Podstatnou súčasťou bude vývoj a rozvoj web stránky eures.sk - predovšetkým úprava pôvodných funkcionalít za účelom zvýšenia efektivity práce s webovou stránkou, plus tvorba nových funkcionalít v záujme uľahčenia práce klienta so stránkou, ľahšieho vyhľadávania informácií i voľných pracovných miest a urýchlenia umiestňovania UoZ na trhu práce.

Na webovej stránke je potrebné okrem správy na obdobie 11 mesiacov vykonať nasledovné aktualizácie a doplnenia funkčnosti:

1. Interné rozhranie - export ponúk - Vytvorenie funkcionality v rámci interného rozhrania, ktorá umožní export pracovných ponúk v členení podľa krajín vo formáte PDF.
2. Interné rozhranie - sumár ponúk - Grafická úprava sekcie "Sumár ponúk" v rámci interného rozhrania + možnosť exportovať ponuky do formátu MS Word a poslať na e-mail.
3. Štatistika životopisov - Vytvorenie základných štatistík životopisov v rámci interného rozhrania podľa špecifikácii zadávateľa.
4. Štatistika VPM - Rozšíriť o možnosť výberu štatistiky aj za celý rok, resp. za vybrané obdobie. Zároveň vytvoriť duálne zobrazovanie VPM - "Aktuálne" a "Celkové"
5. Párovací systém - Vypracovanie nového párovacieho procesu za účelom jednoduchého a kvalitného vyhľadávania a zadávania si VPM
6. Rozšírenie podpory formátov používaných v rámci nástenky - Rozšírenie akceptácie jednotlivých druhov súborových typov v časti nástenka podľa špecifikácie.
7. Editácia menu podsekcie - Umožniť prideľovanie poradia jednotlivým položkám menu v rámci sekcie.
8. Galéria videí - Rozšírenie funkcionality galérie o možnosť pridávať videá z externého zdroja (napr. youtube)
9. Životopis - chybové hlásenia - Pri vypĺňaní životopisu doplniť užívateľsky prívetivé a prehľadné chybové hlásenia spolu so zrozumiteľným označením chybnej položky.
10. Vymazanie životopisu - Vytvorenie funkcionality, ktorá umožní odstránenie životopisu, prípadne celého používateľského účtu.
11. Pridávanie obrázkov - Umožnenie vkladania obrázkov priamo do textu pri tvorbe článkov.
12. Zvýraznenie textu - Umožnenie zvýrazňovania textu v rámci tvoreného článku
13. Zvýraznenie nadpisov - Umožnenie farebného zvýraznenia názvov článkov, sekcií a pod.
14. Ľavé menu + mapa stránky - Vytvorenie nového dizajnu a funkcionality ľavého menu vrátane mapy stránky podľa dodanej špecifikácie.
15. Nová sekcia "FAQ" - Vytvorenie novej sekcie "Vaše skúsenosti s EURES" podľa špecifikácie zadávateľa.
16. Mobilná aplikácia EURES pre platformu Android - Vytvorenie mobilnej aplikácie, prostredníctvom ktorej budú mať používatelia možnosť základnej správy svojho účtu, prezeranie aktuálnych ponúk a vyhľadávania ponúk podľa kritérií. Je potrebné reálne vytvoriť dve aplikácie, jednu pre zariadenia s OS Android a druhú pre IOS (Apple)
17. Mobilná aplikácia EURES pre platformu IOS
18. Integrácia voľných pracovných miest z ČR - Vytvorenie možnosti importu voľných pracovných miest z ČR. Nutná spolupráca českého UPSVR.
19. Napíšte nám - Dizajnová úprava zahŕňajúca možnosť priameho odoslania e-mailu.
20. Filtrovanie hanlivých výrazov - Modifikácia nástroja php BB fórum na zabezpečenie možnosti filtrácie užívateľom zadaných hanlivých výrazov
21. Bežná starostlivosť o systém a metodická podpora - ročná, na rok 2015 - Zálohovanie databázy, kontrola návštevnosti, základná užívateľská podpora
22. Tvorba a implementácia databázy nových alternatívnych názvov - Analýza požívaných alternatívnych názvov a doplnenie ďalších názvov p.m. (anglických, nemeckých, maďarských, českých)do aplikácie EURES
23. Ad hoc úpravy (podľa potreby počas roka) v rozsahu cca. 150hodin

2.4. Cezhraničné aktivity

EURES dlhodobo spolupracuje s organizáciami v prihraničných regiónoch. V rámci aktivity bude zabezpečené pokračovanie v spolupráci s prihraničnými regiónmi vPoľsku, Českej republike, Rakúsku a Maďarsku realizovaním spoločných prihraničných aktivít:

V roku 2015 je plánovaná organizácia nasledovných cezhraničných aktivít:

1. Pracovné stretnutie zástupcov prihraničných VSZ spojené s diskusným fórom pre kľúčových zamestnávateľov z prihraničných regiónov SR-ČR – 30 osôb
2. EUROPE & BUSINESS – Informačný a poradenský deň pre ľudí hľadajúcich si prácu a pracujúcich v Rakúsku a ČR a pre SZČO v uvedených krajinách – 100 osôb
3. Recipročné stretnutie s poľskými pracovníkmi siete EURES o pravidlách podnikania v cezhraničnom regióne – EURES ZAMAGURIE/Prešovský samosprávny kraj – 15 osôb. Cieľom je sprostredkovanie informácií pre poľských kolegov EURES a následné zaškolenie uchádzačov o zamestnanie o možnostiach podnikania v slovenskom cezhraničnom regióne.
4. Cezhraničné stretnutie predstaviteľov služieb zamestnanosti – SUBREGIÓN - EURES ZAMAGURIE a NOWOSADECKY SUBREGIÓN – 40 osôb

2.5. Burzy práce a informácií o možnostiach zamestnania v SR a v zahraničí

Burza práce je prezentácia ponuky voľných pracovných miest viacerých zamestnávateľov v určitom čase a na určenom mieste pre UoZ/ZUoZ a ostatných klientov. Burzu práce je možné realizovať niekoľkokrát ročne, podľa potrieb a ponuky na trhu práce v regióne. Pôjde o jednodňové aktivity organizované vybranými úradmi práce.

Úrad oslovuje predovšetkým tých zamestnávateľov, ktorí majú nahlásené voľné pracovné miesta a majú záujem zamestnávať viac zamestnancov s ponukou organizovania burzy práce. Oslovené sú aj agentúry sprostredkovania zamestnania za úhradu (SZÚ), agentúry podporovaného zamestnávania (APZ) a agentúry dočasného zamestnávania (ADZ).

Úrad zabezpečí účasť UoZ, ZoZ vopred dohodnutou formou (osobne, telefonicky, písomne a pod.). Úrad zriadi priamo v priestoroch konania burzy práce vysunuté pracovisko úradu a priamo na mieste bude poskytovať informačné a poradenské služby, informácie o vzdelávaní a príprave pre trh práce, resp. o ďalších možnostiach poskytovania príspevkov aktívnej politiky trhu práce

Aktivita predstavuje účinný spôsob ako mladých ľudí a absolventov evidovaných na úradoch práce oboznámiť s možnosťami mobility, ktoré im EURES ako aj ostatné európske siete (Eurodesk, Europass, Ploteus, AIESEC, Europe Direct, atď) ponúkajú. Na základe údajov z minulých rokov, jedno podujatie navštívi priemerne 600 návštevníkov.

Hlavnou myšlienkou je osloviť, informovať a najmä usmerniť rozhodovanie sa žiakov a študentov pri voľbe školy, poskytnúť im dostatok informácií o povolaniach, študijných odboroch, o vývoji na trhu práce, možnostiach podnikania a zamestnania sa v krajinách EÚ/EHP a predovšetkým oboznámiť ich o nedostatkoch pracovnej sily v krajinách EÚ/EHP. Stretnutia by mali byť zamerané aj na prehĺbenie spolupráce EURES s ostatnými európskymi sieťami, ktorí sú pridanou hodnotou a mladým ľuďom prinesú informácie o možnostiach výmenných pobytov, stáží, dobrovoľníckej služby.

Cieľom aktivity je poskytovanie informácií a pracovných príležitostí účastníkom burzy práce a informácií ako súčasť zefektívnenia a posilnenia verejných služieb zamestnanosti.

Medzi sledované kvantitatívne údaje môžeme zaradiť napr. počet zúčastnených študentov, počet zúčastnených UoZ, počet zozbieraných životopisov.

2.6. Návšteva zahraničných a slovenských EURES poradcov na vybraných fakultách univerzít v SR

Na základe vytvorených kontaktov s univerzitami a vysokými školami sú organizované stretnutia EURES poradcov z prijímajúcich krajín so študentmi vybraných univerzít, predovšetkým takých, kde je potenciálna šanca umiestnenia absolventov týchto fakúlt v nedostatkových sektoroch v EÚ/EHP. Predpokladá sa že počet navštívených univerzít bude cca. päť.

Cieľom aktivity je zvyšovanie povedomia o EURES a zabezpečenie plnej informovanosti o pracovných príležitostiach v krajinách EU/EHP a o službách, ktoré EURES ponúka, informovanie študentov o aktuálnej situácii na pracovnom trhu vo vybraných krajinách, informácie o pracovných a životných podmienkach, ponuka konkrétnych pracovných pozícií. V rámci podaktivity sa predpokladá zapojenie do projektu cca. 150 osôb z cieľovej skupiny.

Medzi sledované kvantitatívne údaje môžeme zaradiť napr. počet zúčastnených študentov, počet konkrétnych ponúknutých pracovných pozícií zo strany zahraničných poradcov, počet zozbieraných životopisov.

2.7. Česko-slovenské stretnutie

Česko-slovenský seminár ktorý sa uskutočňuje každoročne je stretnutím manažmentu EURES – napr. EURES národných koordinátorov a EURES poradcov oboch krajín. Po viacročných skúsenostiach je vzájomná spolupráca v rámci siete EURES medzi Českou a Slovenkou republikou veľmi úzka, rýchla a flexibilná. Predmetom stretnutí je výmena skúseností a informácií o trhoch práce v oboch krajinách zvýrazňujúc nadbytky a nedostatky, informácie o voľných pracovných miestach prichádzajúcich od súkromných zamestnávateľských agentúr, tiež výmena vzájomných skúseností a poznatkov spojených so spoločným cezhraničným partnerstvom EURES-T Beskydy. Seminár sa uskutoční v dĺžke trvania max. 3 dni. Stretnutia sa zúčastní cca. 30 zamestnancov EURES – osôb z cieľovej skupiny.

Cieľom je výmena skúseností EURES Slovensko a EURES Česká republika a budovanie partnerstva medzi sieťami. Prostredníctvom výmeny skúseností o fungovaní EURES a o trhu práce v CR dochádza k ľahšiemu a cielenému umiestňovaniu našich občanov na trhu práce v CR.

2.8. Rozvoj bilaterálnych a multilaterálnych náborových projektov

Realizáciou náborových projektov, ktorú vykonávajú všetci zamestnanci EURES – cca. 30 osôb sa rozvíja spolupráca so zahraničnými zamestnávateľmi, ktorí majú záujem zamestnať občanov SR. To predpokladá aj osobnú návštevu u zamestnávateľov z rôznych odvetví s cieľom overenia pracovných podmienok. Náborové projekty sú dlhodobé projekty, v rámci ktorých plánuje sieť EURES Slovensko pokračovať v spolupráci so zahraničnými zamestnávateľmi, ale aj nové projekty, v rámci ktorých plánujeme spoluprácu s novými zamestnávateľmi. Prevažne pôjde o zamestnávateľov z krajín ako napríklad Veľká Británia, Holandsko, Dánsko, Nemecko a Rakúsko, so zameraním hlavne na sektory s nedostatkovými profesiami (poľnohospodárstvo, hotelierstvo, stavebníctvo a zdravotníctvo). Uvedené krajiny predstavujú krajiny ktoré dlhodobo prijímajú najviac uchádzačov a záujemcov o zamestnanie. V úzkej súčinnosti so zamestnávateľmi sa zabezpečujú aj predvýbery vhodných kandidátov, pričom sa využíva databáza klientov národného portálu siete EURES. V závislosti od požiadaviek sú zamestnávateľom ponúknuté priestory k realizácii výberových pohovorov priamo na vybraných úradoch práce.

Medzi sledované kvantitatívne údaje môžeme zaradiť napr. počet prijatých a pred-selektovaných životopisov, počet umiestnených klientov cez uvedené náborové projekty, počet zrealizovaných výberových konaní.

2.9. Národné stretnutia siete EURES

Prostredníctvom pracovných stretnutí, sieť EURES rieši nevyhnutné pracovné úlohy na národnej úrovni ako aj európskej, organizuje stretnutia, ktoré jej vyplývajú z požiadaviek Európskej komisie ako aj operatívnych potrieb. V roku 2015 sú plánované tri národné stretnutia, ktorých sa zúčastní cca. 30 zamestnancov EURES

V rámci hlavnej aktivity č. 2 budú zabezpečené aj informačné a propagačné materiály a TV spot ktoré spolu s reklamou zabezpečujú priamu prezentáciu siete EURES, jej aktivít a výsledkov, a tým zvyšujú povedomie o možnostiach zamestnania v EÚ/EHP. Použitie materiálov je jedným z významných prvkov prezentácie EURES u zamestnávateľov a ÚoZ, pričom výber a kvantita jednotlivých položiek vychádza z reálnych údajov z minulých rokov. Zabezpečenie informačných a propagačných materiálov nesúvisí s podpornou aktivitou projektu „Publicita a informovanosť“, v rámci ktorej sa propaguje hlavne podpora projektu zo zdrojov ESF.

**Podrobný popis podporných aktivít (riadenie a publicita a informovanosť)**

Realizácia hlavných aktivít je zabezpečovaná príslušným organizačným útvarom UPSVR, v súlade s kompetenciami stanovenými organizačným poriadkom ústredia a v súlade s rozpisom kompetencií, ktorý vypracováva Odbor koordinácie a monitoringu projektov ESF na Sekcii riadenia ESF.

Riadenie projektu

Riadenie projektu bude zabezpečovať ústredie  v spolupráci s  úradmi v rámci SR bez BSK. Verejné obstarávanie, metodické usmerňovanie úradov a sumarizovanie údajov bude zabezpečovať ústredie. Personálne zabezpečenie projektu bude realizované vlastným personálom a jednotlivé pozície nebudú hradené z rozpočtu projektu.

Publicita a informovanosť

Publicita a informovanosť bude zabezpečená počas celého obdobia trvania realizácie projektu a bude sa riadiť Manuálom pre informovanie a publicitu pre prijímateľov v rámci ESF (2007-2013) pre Operačný program Zamestnanosť a sociálna inklúzia.

V zmysle Manuálu pre informovanosť a publicitu bude publicita projektu realizovaná prostredníctvom printových médií, informačných/propagačných materiálov. Prostredníctvom nich bude prijímateľ informovať účastníkov projektu ako aj širokú verejnosť, že aktivity, sa realizujú s pomocou prostriedkov z ESF.

Plagáty, letáky a reklamné plachty budú obsahovať všetky potrebné informácie týkajúce sa spolufinancovania ESF, logo ESF,  logo Operačného programu Zamestnanosť a sociálna inklúzia, informácie o projekte budú vyhotovené za účelom informovania cieľových skupín projektu a budú umiestnené na budovách a v miestnostiach inštitúcií alebo jednotlivcov, ktoré vykonávajú aktivity projektu spolufinancované z ESF.

Vo vzťahu k výstupom projektu sa viaže výroba záverečnej brožúry o dosiahnutých výsledkoch implementácie projektu, ktorá bude dostupná na ústredí ako aj všetkých úradoch, ktoré sú do projektu zapojené.

Propagačné materiály budú určené pre cieľové skupiny. Prostredníctvom nich prijímateľ informuje účastníkov projektu, že aktivity, ktoré sa realizujú a príspevky, ktoré získavajú sa uskutočňujú vďaka pomoci EU, konkrétne vďaka prostriedkom poskytnutých z ESF.

Publicita bude centrálne zabezpečovaná a koordinovaná ústredím. Všetky verejné obstarávania v rámci publicity budú zabezpečované MPSVR SR, prostredníctvom centrálneho verejného obstarávania, alebo ústredím.